दूध के दाम बढ़ाने की मांग को लेकर महाराष्ट्र के किसानों ने सोमवार को आंदोलन शुरू कर दिया है। इसके चलते आज मुंबई समेत कई शहरों में दूध की कमी हो सकती है। आंदोलन के चलते पुलिस के पहरे में टैंकरों को अन्य स्थानों पर भेजा जा रहा है। माना जा रहा है कि आने वाले दिनों में दूध की बेहद किल्लत हो सकती है। सोमवार को पुणे में प्रदर्शन कर रहे स्वाभिमानी शेतकरी (किसान) संगठन के नेताओं ने पुणे-बंगलूरू राजमार्ग पर टैंकर तोड़कर दूध सड़कों पर उड़ेल दिया। इससे बारिश के मौसम में जलभराव को लेकर सवालों में घिरी फडणवीस सरकार की मुसीबतें और बढ़ गई हैं।